जनवरी 2016 जकार्ता में आतंकी हमला
14 जनवरी 2016 को इंडोनेशिया की राजधानी जकार्ता में बड़ा आतंकी हमला हुआ। इस हमले में 10 से 14 आतंकियों के शामिल होने की खबर है। यहाँ, एक के बाद एक, 6 बम धमाके हुए जिसमें अब तक सात की मौत हो चुकी है। मरने वालों में चार फ़िदायीन आतंकी, एक डच नागरिक और एक पुलिसकर्मी शामिल हैं तथा एक अन्य की पहचान नहीं हुई है। ये धमाके संयुक्त राष्ट्र कार्यालय के पास हुए। इस प्रकार देखा जाय तो बहुत ही सुरक्षित इलाके में ये विस्फोट हुए हैं।  इंडोनेशिया के राष्ट्रपति का निवास और रूस सहित अनेक देशों के दूतावास भी यहाँ से पास ही स्थित हैं। अधिकारियों के अनुसार आतंकियों ने पूरी योजना के साथ इस हमले को अंजाम दिया। आतंकी बाइक से आए थे। उन्होंने धमाके के दौरान ग्रेनेड का इस्तेमाल भी किया गया। इन धमाकों में एक पुलिस पोस्ट के पूरी तरह से तबाह हो जाने की ख़बर है। यह हमला विदेशी पर्यटकों को निशाना बनाकर किया गया। इस इलाके में कई पाँच सितारा होटल, बहुराष्ट्रीय कंपनियों के कार्यालय और दूतावास भी हैं। इंडोनेशिया, मध्य पूर्व के संघर्ष से काफी दूर है फिर भी इस्लामी उग्रवादियों द्वारा कई आतंकवादी हमलों में देश के सैकड़ों लोग मारे जा चुके हैं।
नूनावूत
नूनावूत (अंग्रेज़ी: Nunavut, इनुक्तितुत: ᓄᓇᕗᑦ) कनाडा का सबसे नया, सबसे बड़ा और सबसे उत्तरी राज्यक्षेत्र है। इसे अप्रैल 1, 1999 में नॉर्थवेस्ट टेरीटरीज़ से विभाजित करा गया। इसका क्षेत्रफल 17,50,000 वर्ग किमी है, यानी भारत के कुल क्षेत्रफल के आधे से ज़रा अधिक, लेकिन इसमें केवल 35,944 लोग रहते हैं। यह विश्व की सबसे कम जन-घनत्व वाले क्षेत्रों में से एक है। इसकी राजधानी इकैलूइत (Iqaluit) है जो बैफ़िन द्वीप पर स्थित है। विश्व का सबसे उत्तरी स्थाई रूप से आबाद स्थान, एलर्ट, नूनावूत में ही स्थित है। नूनावूत का एक भाग कनाडा की मुख्यभूमि पर है और अन्य भाग कई द्वीपों पर विस्तृत है जो मुख्यभूमि से लेकर ग्रीनलैण्ड के समीप तक फैले हुए हैं। इसके अधिकांश भाग पर ध्रुवीय जलवायु का प्रभाव है, जिस से सर्दी का प्रकोप इसपर सर्वत्र है। क्षेत्र के 83.6% लोगों ने सन् 2006 जनगणना में स्वयं को इनुइत समुदाय का बताया था।